Артюр Рембо
Наказанието на Тартюф

Превод от френски: Кирил Кадийски, —

chitanka.info

Жарта раздухва той, жарта любовна под

сутаната, щастлив, наконтен с ръкавици,

от сладки блянове нападнат, плувнал в пот,

с уста беззъба, жълт, присвил от страст зеници,

и тъкмо да рече: „Молете се!“, един

Злодей го сграбчи за ухото запламтяло

и с ругатни поде го тоя кучи син,

и смъкна расото от потното му тяло.

Възмездие! Съдра се расото на две

и с броеница от простени грехове

дрънчи наум Свети Тартюф. Като убит е!

Той моли, хленчи, той се изповядва… Уф!

Взе само дрехите човекът от Тартюф

и ето — гол е от главата до петите!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.